CELEX: 62019TN0886
Language: lv
Date: 2019-12-28 00:00:00
Title: Lieta T-886/19: Prasība, kas celta 2019. gada 28. decembrī – Design Light & Led Made in Europe un Design Luce & Led Made in Italy/Komisija

24.2.2020   
            
            
               LV
            
            
               Eiropas Savienības Oficiālais Vēstnesis
            
            
               C 61/59
            
         
      Prasība, kas celta 2019. gada 28. decembrī – Design Light & Led Made in Europe un Design Luce & Led Made in Italy/Komisija
      (Lieta T-886/19)
      (2020/C 61/75)
      Tiesvedības valoda – itāļu
      
         Lietas dalībnieki
      
      
         Pasītājas: Design Light & Led Made in Europe (Milāna, Itālija) un Design Luce & Led Made in Italy (Roma, Itālija) (pārstāvji: M. Maresca, D. Maresca un S. Pelleriti, advokāti)
      
         Atbildētāja: Eiropas Komisija
      
         Prasījumi
      
      Prasītājas lūdz Vispārējo tiesu atcelt 2019. gada 29. oktobrī paziņoto Eiropas Komisijas Lēmumu C(2019) 7805, ar kuru tika noraidīta prasītāju sūdzība, kas vērsta pret Koninklijke Philips N.V.
      
      
         Pamati un galvenie argumenti
      
      Prasības pamatojumam prasītājas izvirza trīs pamatus.
      
                  1.
               
               
                  Pirmais pamats ir balstīts uz LESD 105. panta pārkāpumu.
                  
                              —
                           
                           
                              Prasītājas apgalvo, ka esot pārkāpts LESD 105. pants, jo Komisija esot prettiesiski izmantojusi savu rīcības brīvību, nolemdama neveikt padziļinātu pārbaudi par prasītāju iesniegto sūdzību. Tās šajā ziņā apgalvo, ka atbildētāja esot balstījusies uz nepareizi novērtētiem pierādījumiem, kuri tai tika iesniegti, lai pierādītu LESD 101. un 102. panta pārkāpumus, turklāt pēc būtības tā neesot pienācīgi ņēmusi vērā pastāvīgo judikatūru.
                           
                        
            
                  2.
               
               
                  Otrais pamats ir balstīts uz LESD 102. panta nepareizu piemērošanu.
                  
                              —
                           
                           
                              Prasītājas apgalvo, ka ar apstrīdēto lēmumu Komisija esot kļūdaini un bez jebkāda tehniska vai juridiska vērtējuma uzskatījusi, ka nav iespējams konstatēt LESD 102. panta pārkāpumu ne attiecībā uz dominējošo stāvokli – saistībā ar Philips patentu sistēmu un tās rīcību, kas ir neatkarīga no konkurentiem un piegādātājiem,– ne arī attiecībā uz ļaunprātīgu rīcību, kas esot izpaudusies gan kā diskriminējošu cenu piemērošana, gan kā licences līgumu uzspiešana, lai it kā nepieļautu apgalvotos, bet nekad nepierādītos patentu tiesību pārkāpumus.
                           
                        
            
                  3.
               
               
                  Trešais pamats ir balstīts uz LESD 101. panta nepareizu piemērošanu.
                  
                              —
                           
                           
                              Šajā ziņā tās apgalvo, ka Komisija esot kļūdaini novērtējusi LESD 101. panta pārkāpuma pierādīšanai iesniegtos pierādījumus, nekonstatēdama, ka PLP (Patent Licensing Program) un daudzpusējie licences līgumi starp Philips, Osram un Zumtobel būtu uzskatāmi par saskaņotu vienošanos vai darbību šīs normas izpratnē, un bez pārbaudes veikšanas atzīdama, ka šī rīcība ir uzskatāma par vienpusēju (līdz ar to tas, prasītāju ieskatā, liecinot par LESD 102. panta pārkāpumu), kā arī neņemdama vērā, ka arī tāda vienpusēji sagatavota vienošanās, kāda ir aplūkota pamatlietā, tieši pretēji var tikt uzskatīta par aizliegtu vienošanos. Prasītājas papildus norāda, ka sūdzību iesniedzējiem neesot pienākuma pierādīt, ka piegādātāju tirgum ir ticis nodarīts faktisks kaitējums, jo pietiekot ar to vien, ka tie ir snieguši pierādījumus, balstoties uz kuriem Komisija pēc tam varēja un tai vajadzēja veikt padziļinātu izpēti.